Den 49-årige blev lørdag eftermiddag varetægtsfængslet i en uge for brandstiftelse. Manden er mistænkt for at have sat ild på en toplansvilla i Gærum ved Frederikshavn tidligt lørdag morgen. - Den anholdte har en vis tilknytning til gerningsstedet og til en person, som bor der, fortæller vagtchef Henrik Bech fra Nordjyllands Politi. Banden blev anmeldt klokken tyve minutter i fem lørdag morgen, og da politiet ankom til stedet, blev patruljen gjort opmærksom på, at den 49-årige kunne være interessant i sagen. - Han bor i nærheden, og mens politiet er hos ham, så er der en affaldscontainer, som begynder at brænde, fortæller Henrik Bech. Branden i villaen, som ligger på Fabriksvej i Gærum, var så voldsom, at huset brændte ned til grunden. Den 49-årige nægter sig skyldig. /ritzau/

Referat:
49-årige nordjyde er blevet varetægtsfængslet i en uge, fordi han er mistænkt for at stikke ild på toplansvilla i Gærum ved Frederikshavn.